นายกรัฐมนตรี รับบกพร่องไม่สวมหน้ากากร่วมประชุมจนถูกแจ้งปรับ พร้อมขอทุกคนทำความเข้าใจกฏหมาย
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงกรณีที่ถูก กทม.แจ้งปรับหลังไม่สวมหน้ากากอนามัยร่วมประชุมวานนี้ ว่าตนเองได้เห็นข่าวในโทรทัศน์และในเฟซบุ๊ก ก็ไม่สบายใจ จึงได้ปรึกษาฝ่ายกฏหมายให้มาเปรียบเทียบปรับ กทม.จึงได้จัดเจ้าหน้าที่ปรับตนเอง ซึ่งยอมรับว่าตนเองบกพร่องและเรื่องนี้ก็ถือว่าจบไปนายกรัฐมนตรี ยังกล่าวด้วยว่า สิ่งสำคัญที่สุดต้องเข้าใจข้อกฏหมายเพราะมีอยู่หลายตัว ทั้งของตำรวจ และ พ.ร.ก.ฉุกเฉินฯ รวมถึงอำนาจของผู้ว่าราชการจังหวัดที่เกี่ยวข้องในการออกมาตรการต่างๆ วันนี้จึงขอยืนยันในหลักการ ว่าทำอย่างไรจะไม่ถูกปรับ โดยเมื่อออกนอกเคหะสถาน จะต้องสวมหน้ากากเมื่ออยู่ในที่สาธารณะ แม้จะอยู่คนเดียวก็ตาม แม้จะอยู่ในวัดมากกว่า 1 คน ก็ต้องสวมหน้ากาก จัดรายการในสตูดิโอก็ต้องสวมหน้ากากทุกคนทั้งนี้ อนุโลมเด็กเล็กที่อายุต่ำกว่า 2 ขวบ ซึ่งเหล่านี้ถือคือ พื้นฐาน ขอให้ไปทำความเข้าใจกับกฏหมายที่มีอยู่ปัจจุบัน ซึ่งก็มีหลายคนที่ถามว่าขับรถต้องใส่หน้ากากกันหรือไม่ ถ้านั่งกันหลายคนก็ต้องใส่ ตนเองก็ใส่ในรถมาตลอดทาง เพราะไม่ต้องการแพร่เชื้อให้กับคนอื่นและคนในครอบครัวก็เช่นกัน ซึ่งต้องระวังทั้งหมด